Parlamentul  României

[image: image2.png]FOMANIA




	Comisia pentru buget, finanţe şi bănci
	
	Bucureşti,     03.05.2006   
Nr. 22/230


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru completarea Legii nr. 571/2003 de aprobare a Codului Fiscal, cu modificările şi completările ulterioare, cu care comisia noastră a fost sesizată în fond cu adresa Biroului Permanent nr. Pl.x. 254 din 10 aprilie 2006.
	PREŞEDINTE,

Mihai Nicolae Tănăsescu

RAPORT

asupra propunerii legislative pentru completarea Legii nr. 571/2003 
de aprobare a Codului Fiscal, cu modificările şi completările ulterioare
Cu adresa nr. PL.x. 254 din 10 aprilie 2006, Biroul Permanent conform art.95 din Regulamentul Camerei Deputaţilor, republicat, a sesizat pentru examinare şi avizare în fond, Comisia pentru buget, finanţe şi bănci cu propunerea legislativă pentru completarea Legii nr. 571/2003 de aprobare a Codului Fiscal, cu modificările şi completările ulterioare.
La întocmirea raportului s-au avut în vedere avizele favorabile ale Consiliului Legislativ şi Comisiei juridice, de disciplină şi imunităţi.
Guvernul nu susţine adoptarea acestei iniţiative legislative.
Prezenta propunere legislativă are ca obiect completarea Legii nr. 571/2003 privind Codul fiscal, cu modificările şi completările ulterioare, cu unele măsuri constând în stabilirea taxei pe valoarea adăugată pentru uleiurile minerale la 16% şi a accizelor pentru produsele prevăzute la art. 175 din această lege la 13%, pe perioada 1.11.2005 – 1.05.2006, măsură apreciată a fi de natură a determina temperarea dinamicii preţului combustibililor care afectează populaţia, precum şi dezvoltarea economică a ţării.
Propunerea legislativă face parte din categoria legilor ordinare, potrivit art. 76 din Constituţia României, republicată.
La lucrările comisiei au participat  21  deputaţi, din totalul de 26 membri ai comisiei.

Raportul comisiei a fost adoptat cu majoritate de voturi. 
Propunerea legislativă a fost respinsă de Senat în şedinţa din data de 5 aprilie 2006 .

Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor .
In urma dezbaterii propunerii legislative pentru completarea Legii nr. 571/2003 de aprobare a Codului Fiscal, cu modificările şi completările ulterioare, în şedinţa din data de 26 aprilie 2006, comisia propune respingerea din următoarele considerente:
Cotele de taxă pe valoarea adăugată sunt stabilite cu respectarea regulilor prevăzute de Sistemul comun al taxei pe valoarea adăugată adoptat prin Directiva a VI-a Consiliului Comunităţii Europene (CEE), iar introducerea  cotei reduse de 16% pentru uleiurile minerale contravine acquis-ului comunitar în domeniul TVA.

Accizele au fost majorate, în conformitate cu angajamentele asumate prin calendarele de creştere graduală, până la atingerea nivelului minim impus de directive. Această majorare a accizelor a avut în vedere şi deprecierea cursului euro avut în vedere la prima rectificare a bugetului de stat pe anul 2005, cu scopul restabilirii echilibrului bugetar şi realizarea unui raport optim între venituri şi cheltuieli care să asigure un deficit al bugetului general consolidat corelat cu obiectivele macroeconomice.

În conformitate cu prevederile art. 15 din Legea nr. 500/2002 privind finanţele publice, cu modificările ulterioare în cazul în care se fac propuneri de elaborare a unor proiecte de acte normative, a căror aplicare atrage micşorarea veniturilor aprobate prin buget, trebuia să se prevadă şi mijloacele necesare pentru acoperirea minusului de venituri ce s-ar înregistra ca urmare a măsurilor propuse.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Experţi parlamentari:
Ene Giorgiana
Roşu Gica       

